Politikarane diskuterer for tida kor bybanetraseen frå sentrum til Åsane skal gå, men det er ikkje berre traséalternativet det er usemje om. Politikarar og fagfolk stridast om kor stor del av utbygginga som må betalast av bergensarane gjennom bompengar.

Utrekningar fagetaten i Bergen har gjort viser at for å kunna bygga ut Bybanen til Åsane må per passering i bomringen auka med mellom 11- og 25 kroner.

Byrådet meiner likevel at det er mogleg å unngå ein betydeleg auke i prisen på bompasseringar, og viser då til lengre nedbetalingstid og nye reglar frå regjeringa.

LES OGSÅ: – Bergen vil kveles av bompenger

– Vårt mål er at bilistane skal merka dette i minst mogleg grad. Me er veldig forsiktige med andre menneske sine pengar, også bompengar, seier byrådsleiar Ragnhild Stolt-Nielsen (H).

Mellom 11 og 16 kroner dyrare per passering

Byråden sitt mål stemmer dårleg overeins med utrekningane i rapporten frå fagetaten i kommunen. Der reknar ein med at det billigaste bybanealternativet, som går langs Bryggen, vil auka prisen per passering med mellom 11 og 16 kroner.

– VIL IKKJE SPÅ: Byrådsleiar Ragnhild Stolt-Nielsen meiner det blir å spå viss ein i dag skal seia noko om kor stor auken i bompengar vil bli. Foto: Ingrid Hognaland / NRK

Eit premiss for dette reknestykket er at det ikkje skal byggast éin meter med veg og at staten betaler halvparten.

– Eg vil ikkje spå på det noverande tidspunkt kor mykje bompengeauken vil bli. Det avheng av val av løysingar, svarer Stolt-Nielsen på spørsmål om kor mykje bergensarane må venta å måtta betala per bompassering.

Traséforslaget til Åsane som byrådet ønskjer er gjennom tunnel som går inn i Finnegårdsgaten ved Kjøttbasaren. Kor mykje dette forslaget vil kosta er det ikkje presentert tal for i fagrapporten, men det blir slått fast at dette vil bli dyrare.

Årsaka er at anleggsarbeidet vil bli vanskelegare og at tunnelen ved Kjøttbasaren vil måtta byggast i lausmassar før ein når fast fjell.

Frp reknar med å sleppa å auka bompengane

BEST OG RIMELEGAST: FrP-politikar Eiler Macody Lund er ueinig i konklusjonen i fagrapporten og meiner løysinga Frp ønskjer er både best og rimelegast. Foto: Magnus Aamo Holte / NRK

Eiler Macody Lund i Framstegspartiet er ueinig i fagfolka sin konklusjon og meiner det ikkje er nødvendig å auka bompengetaksten.

– Ein reknar med at ein slepp å auka bompengane, difor vil me velja den løysinga me meiner er den beste og samstundes den rimelegaste, seier Macody Lund.

I rapporten til fagetaten i kommunen går det fram at Bryggen-alternativet truleg er det billigaste.

LES HELE RAPPORTEN HER!

– Det har eg ikkje sett at er det billigaste. Det eg har sett er at vår løysing er like billig som Bryggen-alternativet, kommenterer Macody Lund.

Venstre-politikar Julie Andersland kan ikkje forstå korleis byrådspartia skal greia å unngå ein kraftig bompengeauke.

– Eg har ikkje sett nokon rapportar som tyder på at ein ikkje får meir bompengar, seier Andersland.

Ventar nytt bompengeregime frå departementet

Regjeringa har varsla at det vil komma ei ordning der staten kompenserer for rentekostnadar for bompengeinnkrevjing. Det er ikkje klart kor store utslag ordninga vil ha.

Byrådet håpar altså at dei nye reglane saman med lengre innkrevjingstid skal gjera at mest mogeleg av veksten skal kunna takast innanfor rammene til dagens takstar i bomringen.

Byrådsleiar Ragnhild Stolt-Nielsen er klar på korleis byrådet vil gå fram for å prøva å unngå auke i bompengetakstane.

– Då må me sjå på korleis me innrettar bompengane. Me veit at i Samferdsledepartementet jobbar dei no med eit nytt bompengeregime, me veit at det er mogleg å auka nedbetalingstida og at det vil føra til ein mindre kronekostnad per passering.